Вукашин Вукотић
Вукашин Вукотић (1905 — 1990) син Јанка Вукотића, похађао је Војну академију у Београду, а краљ Александар га је повукао на двор и ставио у гарду са чином потпоручника.

Као ордонанс краља Александра, Вукашин је био у Марсеју 1934. када је убијен краљ ујединитељ и управо он га је обукао и спремио за смртни одар прије повратка за Југославију.

Разочаран због потписивања Тројног пакта Вукашин је, „бацио сабљу“ и отишао у Грчку. Повезао се са савезницима, а онда поново вратио у Југославију, покушавајући безуспјешно да организује отпор. Након пада Грчке, последњим авионом, прешао је у Каиро. Од стране избегличке владе био је постављен за шефа Југословенске краљевске војне мисије при савезничкој команди. Рањен је приликом одбране Александрије у редовима савезничке војске. Професионални пут водио га је потом на Сицилију, у Бари и Рим. Није се мирио са споразумом Тито-Шубашић, па је напустио војну службу и отишао у избјеглиштво у Француску.

У Француској је Вукашин био физички радник на имању, радио је у Ситроеновој фабрици и у пројектантском бироу за изградњу бране у Асуану.

У браку Вукашина Вукотића са Францускињом Жермен рођен је у Паризу 1953. године његов син Јанко.

Отишао је са породицом у САД. где се добро зарађивало, али су услови рада били веома оштри и захтјевни. Остали су у Америци до Вукашинове пензије. Како је он раније био командант школске батерије на Превлаци, гдје је боравио одређено вријеме, заволио је Боку и планирао да се ту и настани по пензионисању. Купио је стару кућу, реновирао је са женом живјео од 1971. Имао је малу барку са пентом, возио мотор харли дејвидсон. Преминуо је 1990. у 85. години живота. Сахрањен је на Чеву у породичној гробници.

Син Јанко Вукотић живи са породицом у Подгорици.

Референце 

Рођени 1905.
Умрли 1990.
Цетињани